
Text rozhodnutia
Súd: Krajský súd Bratislava Spisová značka: 3Cob/293/2012 Identifikačné číslo súdneho spisu: 1210223764 Dátum vydania rozhodnutia: 29. 01. 2014 Meno a priezvisko sudcu, VSÚ: JUDr. Elena Ondrišová ECLI: ECLI:SK:KSBA:2014:1210223764.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Eleny Ondrišovej a sudcov JUDr. Miroslavy Janečkovej a Mgr. Štefana Zelenáka, v právnej veci žalobcu GPW s.r.o., Vysoká 16, Bratislava, IČO: 35 951 796, proti žalovanému Druhá strategická, a.s., Trnavská cesta 27/B, Bratislava, IČO: 35 705 027, práv. zast. JUDr. Emilom Molnárom, advokátom, Záhradnícka 9, Bratislava, o určenie neplatnosti uznesení valného zhromaždenia a o odvolaní žalobcu proti rozsudku Okresného súdu Bratislava II v Bratislave č.k. 42Cb/285/2010-244 z 19.4.2012, jednohlasne takto r o z h o d o l : Krajský súd v Bratislave rozsudok Okresného súdu Bratislava II v Bratislave č.k. 42Cb/285/2010-244 zo dňa 19.4.2012 mení tak, že určuje: Uznesenie č. 1/RVZ/2010 riadneho valného zhromaždenia žalovaného konaného dňa 30.07.2010 prijaté v rámci bodu č. 1 programu riadneho valného zhromaždenia žalovaného: „Riadne valné zhromaždenie: a) schvaľuje rokovací poriadok valného zhromaždenia b) volí: za predsedu valného zhromaždenia: S.. O. H., D. D., U. XX za zapisovateľa: K.. J. P., D. D., N. XX, za overovateľov zápisnice: S.. C. D., D. N., J. XX, X.. N. H., D. D., I. C. Č.. XX za osoby poverené sčítaním hlasov: S.. K. H., D. D., I. C. Č.. XX X.. Ľ. S., D. D., T. Č.. X“ je neplatné. Uznesenie č. 2/RVZ/2010 riadneho valného zhromaždenia žalovaného konaného dňa 30.07.2010, prijaté v rámci bodu č. 2 programu riadneho valného zhromaždenia žalovaného: „Riadne valné zhromaždenie: a) schvaľuje úplné zmenu stanov Druhá strategická, a. s., v znení predloženom predstavenstvom spoločnosti b) ukladá bez zbytočného odkladu predložiť úplné nové znenie Stanov spoločnosti do zbierky listín obchodného registra“ je neplatné. Uznesenie č. 3/RVZ/2010 riadneho valného zhromaždenia žalovaného konaného dňa 30.07.2010, prijaté v rámci bodu č. 5 programu riadneho valného zhromaždenia žalovaného: „Riadne valné zhromaždenie a) berie na vedomie: 1) Výročnú správu za rok 2009 2) Stanovisko audítora k riadnej individuálnej účtovnej závierky k 31.12.2009 3) Správu dozornej rady b) schvaľuje: 1) Riadnu individuálnu účtovnú závierku k 31.12.2009 2) Hospodársky výsledok, t. j. stratu vo výške - 2.261.985,72 EUR vysporiadať jej zaúčtovaním za neuhradenú stratu minulých rokov“ je neplatné. Uznesenie č. 4/RVZ/2010 riadneho valného zhromaždenia žalovaného konaného dňa 30.07.2010, prijaté v rámci bodu č. 6 programu riadneho valného zhromaždenia žalovaného: „Riadne valné zhromaždenie schvaľuje: spoločnosť Audit - Grácia s. r. o., Q. I. XXX, so sídlom Sv. Vincenta 2, Bratislava, IČO: 36 771 619, zodpovedný audítor X.. S. K., Q. I. XXX, na overenie účtovnej závierky spoločnosti Druhá strategická, a. s., za rok 2010.“ je neplatné. Uznesenie č. 5/RVZ/2010 riadneho valného zhromaždenia žalovaného konaného dňa 30.07.2010, prijaté v rámci bodu č. 7 programu riadneho valného zhromaždenia žalovaného, ktorým riadne valné zhromaždenie: „1) odvoláva s účinnosťou ku dňu 30. júla 2010 - členov predstavenstva X.. N. H., S.. K. H. O. X.. S. Š. - členov dozornej rady O. Á. O. X.. W.Ó. C. 2) opätovne volí s účinnosťou odo dňa 30. júla 2010: za členov predstavenstva: X.. N. H., D., I. C. XX S.. K. H., D., I. C. XX X.. S. Š., D., I. C. XXX - určuje za predsedu predstavenstva X.. N. H. za členov dozornej rady: K.. J. P., D., N.Í. XX X.. W. C., K. XXXX“ je neplatné. Žalovaný je povinný zaplatiť žalobcovi na náhradu trov prvostupňového a odvolacieho konania sumu 674,98 EUR do troch dní od právoplatnosti rozsudku. o d ô v o d n e n i e : Napadnutým rozsudkom súd prvého stupňa zamietol žalobu, ktorou sa žalobca domáhal určenia neplatnosti uznesení špecifikovaných v žalobe, prijatých na valnom zhromaždení žalovaného, ktoré sa konalo dňa 30. júla 2010 a súčasne rozhodol, že žalobca je povinný zaplatiť žalovanému náhradu trov konania v sume 570,10 EUR na účet právneho zástupcu žalobcu do 3 dní od právoplatnosti rozsudku. Súd prvého stupňa v odôvodnení posudzovaného návrhu žalobcu skúmal ako prvú aktívnu legitimáciu žalobcu, a to s ohľadom na ustanovenie § 131 ods. 1 a 2 Obch. zák., ktorý sa analogicky v zmysle § 183 Obch. zák. použije aj na určenie neplatnosti uznesení valného zhromaždenia akciovej spoločnosti a dospel k záveru, že žalobca svoju aktívnu legitimáciu nepreukázal, nakoľko na to, aby mohol súd vyhlásiť prijaté uznesenie valného zhromaždenia za neplatné, musí byť splnená podmienka, že porušenie zákona alebo spoločenskej zmluvy mohlo obmedziť práva spoločníka (akcionára), ktorý sa určenia domáha a žalobca takúto skutočnosť nepreukázal. V súvislosti s úpravou dĺžky funkčného obdobia členov predstavenstva a dozornej rady v čl. X ods. 5 a XI ods. 6 stanov žalovaného mal za to, že stanovami určená doba trvania funkčného obdobia na 4 roky je spodnou hranicou dĺžky funkčného obdobia členov predstavenstva a dozornej rady a hornú hranicu upravuje Obchodný zákonník v § 194 ods. 2 a § 200 ods. 2 na 5 rokov. Poukázal na čl. X ods. 12 stanov žalovaného, podľa ktorého je uznesenie prijaté, ak zaň hlasovala viac ako polovica všetkých členov predstavenstva a rovnako z ustanovenia čl. X ods. 14 stanov žalovaného vyplýva, že konať v mene spoločnosti sú oprávnení všetci členovia predstavenstva a spoločnosť zaväzujú súhlasným prejavom vôle najmenej dvaja členovia predstavenstva spôsobom uvedeným v čl. XIX stanov. V súvislosti s uvedeným, keď na valnom zhromaždení dňa 30. júla 2010 boli prítomní dvaja členovia predstavenstva, ktorých funkčné obdobie v čase konania valného zhromaždenia ešte neuplynulo, má súd za to, že títo boli oprávnení riadne konať za spoločnosť. Obdobne konštatoval, že bola splnená podmienka maximálnej zákonom prípustnej dĺžky funkčného obdobia v čase konania valného zhromaždenia, pretože funkčné obdobie členov dozornej rady bolo v čl. XI ods. 7 stanov určené na 4 roky s tým, že pri dvoch členoch dozornej rady bola v čase konania valného zhromaždenia podmienka maximálnej zákonom prípustnej dĺžky funkčného obdobia splnená, pričom za splnenú mal aj ďalšiu podmienku upravenú v čl. XI ods. 10 stanov, týkajúcu sa uznášaniaschopnosti dozornej rady, nakoľko nadpolovičná väčšina jej členov bola prítomná. Záverom súd prvého stupňa konštatoval, že žalobca ako vedomý si ním namietaných nedostatkov mal vyvinúť aspoň nejaké úsilie na zvrátenie situácie, ktorou podľa jeho tvrdenia došlo k porušeniu jeho práv ako akcionára a zúčastniť sa predmetného valného zhromaždenia a podať protest do zápisnice valného zhromaždenia, žalobca však svoju možnosť napriek zjavne veľkej snahe ochrany svojich práv ako akcionára spoločnosti žalovaného nevyužil. Výrok týkajúci sa náhrady trov odôvodnil odkazom na § 142 ods. 1 O.s.p. a vznik trov na súdnom poplatku za návrh v sume 99,50 EUR a právnom zastúpení v sume 470,63 EUR. Proti tomuto rozsudku podal včas odvolanie žalobca navrhujúc ho zmeniť a žalobe vyhovieť. Za nesprávny označil názor súdu prvého stupňa týkajúci sa určenia dĺžky funkčného obdobia členov predstavenstva a dozornej rady. Vyslovil názor, že valné zhromaždenie nebolo riadne zvolané a ani riadne neprebehlo, nakoľko ho zvolalo a zúčastnilo sa na ňom predstavenstvo žalovaného, ktorého všetci členovia už ku dňu zvolania aj ku dňu konania valného zhromaždenia neboli členmi predstavenstva žalovaného a rovnako aj členovia dozornej rady žalovaného. Úpravu funkčného obdobia v stanovách označil za odporujúcu Obchodnému zákonníku, nakoľko odporuje kogentnému ustanoveniu § 194 ods. 1 Obch. zák.. Funkčné obdobie členov predstavenstva je preto potrebné určiť výlučne podľa prvej časti tretej vety čl. X ods. 5 stanov žalovaného, ktoré je v súlade s kongentným ustanovením § 194 ods. 1 Obch. zák., a teda funkčné obdobie členov predstavenstva je v dĺžke 4 roky. V súvislosti s tým uviedol, že tento samotný dôvod spôsobuje neplatnosť všetkých uznesení prijatých na valnom zhromaždení dňa 30.7.2010. Pritom poukázal na rozsudok Najvyššieho súdu SR sp. zn. 5Obo 291/1995. Ďalej podrobne v odvolaní opísal, akým spôsobom bolo porušené následne právo žalobcu ako akcionára na informovanie a vysvetlenie, na riadne vedenie účtovníctva, na informácie o hospodárení, majetkových a finančných pomeroch, na riadne vymedzenie práv akcionárov prostredníctvom stanov, práva mať úpravu stanov v súlade s Obchodným zákonníkom, ako aj jeho právo na riadne a platné odvolávanie členov orgánov prostredníctvom valného zhromaždenia. Žalobca neskôr doplnil svoje odvolanie podaním z 20. júla 2012, v ktorom poukázal na rozsudok Najvyššieho súdu Slovenskej republiky sp. zn. 2Obdo 17/2012 z 19. júna 2012 a nález Ústavného súdu Slovenskej republiky IV.ÚS 434/2010-39 zo 16. júna 2011. Žalovaný navrhol napadnutý rozsudok súdu prvého stupňa ako vecne správny potvrdiť. V celom rozsahu sa stotožnil s výkladom súdu prvého stupňa, podľa ktorého stanovami určená doba trvania funkčného obdobia na štyri roky je spodnou hranicou dĺžky funkčného obdobia členov predstavenstva a dozornej rady a hornú hranicu ustanovuje znenie Obchodného zákonníka v § 194 ods. 2 a § 200 ods. 2 na päť rokov. Vzhľadom na uvedené, v čase prípravy a realizácie valného zhromaždenia žalovaného dňa 30. júla 2010 predstavenstvo aj dozorná rada žalovaného riadne vykonávali svoje funkcie, valné zhromaždenie prebehlo striktne podľa zákona a stanov žalovaného, teda nedošlo k žiadnemu porušeniu zákona alebo stanov žalovaného a ani nemohlo dôjsť k obmedzeniu žiadneho práva žalobcu, ktoré žalobca uvádza v odvolaní. Ďalej sa vo vyjadrení vyjadroval k jednotlivým žalobcom uvádzaným porušeniam jeho práv ako akcionára. Za nesprávny označil výrok o náhrade trov, keď mu bola priznaná aj náhrada súdneho poplatku v sume 99,50 EUR, hoci doposiaľ žiadny súdny poplatok neplatil. Pri formulácii tohto výroku došlo zrejme aj k pochybeniu, keď sa náhrada trov má zaplatiť na účet právneho zástupcu žalobcu, hoci náhrada trov bola priznaná úspešnému žalovanému. Odvolací súd prejednal vec podľa § 212 ods. 1 a § 214 ods. 2 O.s.p. bez nariadenia pojednávania a dospel k záveru, že napadnutý rozsudok nie je vecne správny, keď súd prvého stupňa neposúdil vec správne po právnej stránke. Podľa § 194 ods. 1 Obchod. zák. členov predstavenstva volí a odvoláva valné zhromaždenie z akcionárov alebo iných osôb na dobu určenú v stanovách, ktorá nesmie presiahnuť päť rokov. Podľa § 200 ods. 2 Obchod. zák. členovia dozornej rady sa volia na dobu určenú stanovami, ktorá však nesmie byť dlhšia ako päť rokov. Podľa článku X ods. 5 stanov žalovaného, členov predstavenstva volí a odvoláva valné zhromaždenie. Valné zhromaždenie zároveň určí predsedu a podpredsedu predstavenstva. Funkčné obdobie členov predstavenstva je 4 roky a končí sa až voľbou nových členov predstavenstva. Podľa článku XI ods. 7 stanov žalovaného, členov dozornej rady volí a odvoláva valné zhromaždenie. Ak bude mať spoločnosť viac ako 50 zamestnancov v hlavnom pracovnom pomere, 2/3 členov dozornej rady budú volené a odvolávané valným zhromaždením a 1/3 zamestnancami spoločnosti. Funkčné obdobie členov dozornej rady je 4 roky, končí však až voľbou nových členov dozornej rady. Odvolací súd sa nestotožnil s názorom súdu prvého stupňa, že stanovami žalovaného určená doba trvania funkčného obdobia na 4 roky je spodnou hranicou dĺžky funkčného obdobia členov predstavenstva a dozornej rady a hornú hranicu ustanovujú §§ 194 ods. 2 a 200 ods. 2 Obchod. zák. na 5 rokov. Celkom zreteľná a jednoznačná je úprava doby voľby člena predstavenstva a člena dozornej rady určená v stanovách spoločnosti žalovaného na dobu štyroch rokov. Takto vymedzená doba je platná, nakoľko neodporuje kogentnému ustanoveniu zákona (§§ 194 ods. 1 a 200 ods. 2 Obch. zák.). Spornou zostala tá časť čl. X bod 5 a čl. XI bod 7 stanov, ktorá určuje, že sa funkčné obdobie končí až voľbou nových členov či už predstavenstva alebo dozornej rady. Aj v týchto prípadoch podľa názoru odvolacieho súdu platí obligatórne v stanovách spoločnosti možná maximálna dĺžka funkčného obdobia štyri roky s tým, že pokiaľ táto právna skutočnosť nastane skôr, ako uplynie stanovami určené funkčné obdobie, nastávajú účinky pred uplynutím stanovami určeného funkčného obdobia. S touto udalosťou stanovy žalovaného spájajú zánik funkcie člena predstavenstva alebo dozornej rady len s ohľadom na v stanovách všeobecne určenú dobu štyroch rokov. Vzhľadom na uvedené funkcie členov predstavenstva X.. N. H., S.. K. H.É. O. X.. S. Š. skončila ešte pred dňom zvolania a konania valného zhromaždenia, a to funkcia X.. H. O. S.. H. v roku 2009 a X.. Š.X. ešte v roku 2008, a tak isto pred týmto dňom skončila funkcia členov dozornej rady, O. Á. v roku 2009 a X.. W. C. v roku 2008. Vzhľadom na uvedené sa odvolací súd stotožnil s názorom odvolateľa, že žalovaný nemal v čase zvolávania riadneho valného zhromaždenia a ani v čase jeho konania riadne ustanovené orgány. Na podporu správnosti svojho názoru poukazuje odvolací súd na rozsudok Najvyššieho súdu Slovenskej republiky sp. zn. 2Obdo 17/2012 z 19. júna 2012. Vychádzajúc z uvedeného valné zhromaždenie bolo zvolané neoprávnenou osobou, nebolo teda zvolané riadne a pre jeho konanie neboli splnené podmienky. Odvolací súd je toho názoru, že ak na takto zvolanom zhromaždení bolo prijaté uznesenie, tak je táto skutočnosť dôvodom pre vyslovenie uznesenia za neplatné, a to aj s poukazom na rozsudok Najvyššieho súdu Slovenskej republiky z 12. decembra 1995 sp. zn. 5Obo 291/95. Z obsahu programu riadneho valného zhromaždenia zo dňa 30. júla 2010 je zrejmé, že sa dotýka práv akcionárov, a preto odvolací súd dospel k záveru, že keďže bolo valné zhromaždenie zvolané neoprávnenou osobou, uznesenia prijaté na tomto zhromaždení odporovali zákonu, a preto odvolací súd dospel k záveru, že žaloba bola podaná dôvodne, a preto napadnutý rozsudok súdu prvého stupňa podľa § 220 O.s.p. zmenil a rozhodol spôsobom uvedeným. Pokiaľ ide o naplnenie ďalšej podmienky potrebnej pre vyslovenie neplatnosti uznesenia valného zhromaždenia, upravenej v § 131 Obch. zák., odvolací súd ma za to, a to aj s poukazom na Nález Ústavného súdu Slovenskej republiky IV.ÚS 434/2010-39 zo 16. júna 2011, že táto podmienka bola splnená, pretože postačí preukázať, že v rozpore so zákonom, prípadne stanovami spoločnosti valným zhromaždením bolo prijaté rozhodnutie, ktoré vo vzťahu k obsahu programu valného zhromaždenia sa dotýkalo akéhokoľvek práva patriaceho akcionárovi a bolo by nadbytočné, v rozpore s právnou normou a aj v rozpore s uplatneným nárokom na takomto skutkovom základe takto postihnutého akcionára skúmať, či aj jeho práva reálne porušené boli. Žalobca bol v konaní úspešný, preto má podľa § 142 ods. 1 a § 224 ods. 1 O.s.p. právo na náhradu trov prvostupňového aj odvolacieho konania, ktoré mu vznikli na súdnom poplatku za žalobu a odvolanie 2x 99,50 EUR a právnom zastúpení za prevzatie a prípravu právneho zastúpenia z 12.9.2011 v sadzbe 55,49 EUR, žalobu z 25.10.2010 v sadzbe 55,49 EUR, účasť na pojednávaní dňa 18.10.2011 v sadzbe 57,- EUR, vyjadrenie z 8.2.2012 v sadzbe 58,69 EUR, účasti na pojednávaní 9.2.2012 a 19.4.2012 v sadzbe 58,69 EUR a podanie odvolania z 13.6.2012 v sadzbe 58,69 EUR a paušálnej náhrade hotových výdavkov 2x po 7,21 EUR, 1x 7,41 EUR a 4x 7,63 EUR, t.j. v celkovej sume 674,98 EUR. Poučenie: Proti tomuto rozsudku odvolanie nie je prípustné. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona, ak ide o rozhodnutie o výchove maloletých detí, návrh na súdny výkon rozhodnutia.

